**განმარტებითი ბარათი**

**„პროფესიული მომსახურების გამწევი ბუღალტრების სახელმწიფო რეესტრისა და საბუღალტრო ფირმების სახელმწიფო რეესტრის ელექტრონული ფორმით წარმოების წესის, მათი სტრუქტურისა და ფორმის, მათში ასახული ინფორმაციის ნუსხის და მომხმარებელთა იდენტიფიცირების წესის დამტკიცების თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის ბრძანების პროექტზე**

,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის შესაბამისად, ამ კანონის მიზნებისთვის, ბუღალტრული აღრიცხვის, ანგარიშგებისა და აუდიტის ზედამხედველობის სამსახურის (შემდგომში - სამსახური) მიმართ ანგარიშვალდებულ პირს წარმოადგენს სერტიფიცირებული ბუღალტერი, აუდიტორი და აუდიტორული (აუდიტური) ფირმა, პროფესიული მომსახურების გამწევი ბუღალტერი და საბუღალტრო ფირმა (შემდგომში - ანგარიშვალდებული პირები). ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონის 131 მუხლის პირველი პუნქტი სამსახურს ანიჭებს უფლებამოსილებას განსაზღვროს პროფესიული მომსახურების გამწევი ბუღალტრების სახელმწიფო რეესტრისა და საბუღალტრო ფირმების სახელმწიფო რეესტრის ელექტრონული ფორმით წარმოების წესი, მათი სტრუქტურა და ფორმა, მათში ასახული ინფორმაციის ნუსხა, მომხმარებელთა იდენტიფიცირების წესი და მართვის დელეგირების წესი.

„ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონის მე-131 მუხლის პირველი პუნქტისა და მე-20 მუხლის მე-9 პუნქტის ,,ბ” ქვეპუნქტის საფუძველზე შემუშავდა „პროფესიული მომსახურების გამწევი ბუღალტრების სახელმწიფო რეესტრისა და საბუღალტრო ფირმების სახელმწიფო რეესტრის ელექტრონული ფორმით წარმოების წესის, მათი სტრუქტურისა და ფორმის, მათში ასახული ინფორმაციის ნუსხის და მომხმარებელთა იდენტიფიცირების წესის დამტკიცების თაობაზე“ (შემდგომში - წესი) სამსახურის უფროსის ბრძანების პროექტი, რომელიც განსაზღვრავს „ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის (შემდგომში - კანონი) 2022 წლის 01 დეკემბრის ცვლილებით სამსახურის ზედამხედველობას დაქვემდებარებულ გაფართოებულ პირთა წრეში შემავალი ახალი ანგარიშვალდებული პირების - პროფესიული მომსახურების გამწევი ბუღალტერი და საბუღალტრო ფირმა - რეესტრების შექმნისა და მართვის წესს.

წესი მიზნად ისახავს კანონის ზემოაღნიშნული ცვლილების ფარგლებში ზედამხედველობას დაქვემდებარებული ანგარიშვალდებული პირების იდენტიფიცირებას, მონაცემთა აღრიცხვასა და სისტემატიზაციას, რაც ხელს შეუწყობს ერთი მხრივ აღნიშნული პირების ცნობიერების ამაღლებასა და მათ მიერ კანონთან და საერთაშორისო რეკომენდაციებთან შესაბამისობის უზრუნველყოფის გამარტივებას, ხოლო მეორე მხრივ სამსახურის გამართულ რისკზე დაფუძნებულ ზედამხედველობას ეფექტიანი სამართლებრივი მექანიზმებით.

პროექტით სამსახური, როგორც საზედამხედველო ორგანო უზრუნველყოფს, რეესტრების შექმნასა და მართვას, პროექტით დადგენილია აგრეთვე ანგარიშვალდებული პირების მიერ რეესტრში რეგისტრაციისა და საკუთარი გვერდის მართვის პროცესები.

წესის მიღების აუცილებლობა გამოწვეულია კანონით დადგენილი ვალდებულებების შესრულების უზრუნველყოფისთვის.

პროექტის მიღება არ გამოიწვევს ბიუჯეტიდან დამატებითი სახსრების გამოყოფის აუცილებლობას.

პროექტის ავტორი და წარმდგენია ბუღალტრული აღრიცხვის, ანგარიშგებისა და აუდიტის ზედამხედველობის სამსახური.